钦定古今图书集成/明伦汇编/氏族典/第194卷 > 《廖用贤尚友录》 > 焦度
## 钦定古今图书集成/明伦汇编/氏族典/第194卷 > 《廖用贤尚友录》 > 焦度

按《南齐书焦度传》，“度字文续，南安氐人也。祖文珪，避
难至襄阳。宋元嘉中，侨立天水郡略阳县乃属焉。度
以归国，补北馆客。孝武初，青州刺史颜师伯出镇滑
台，度领幢主送之。魏寇青州，师伯遣度领军与战，大
捷。师伯板为己辅国府参军。帝召还，充左右，除西阳
王抚军长兼行参军，补晋安王子勋夹毂队主，随镇”
江州。子勋起兵，以度为龙骧将军，为前锋。每与台军
战，常自排突，所向无不胜。事败，逃宫亭湖中为寇贼。
朝廷闻其勇，甚忧患之，使江州刺史王景文诱降，度
等将部曲出首，景文以为己。镇南参军，寻领中直兵，
厚待之。景文被害，明帝以度武勇，补晋熙王燮防阁，
除征卤铠曹行参军，随镇夏口。武陵王赞代燮为郢
州，度仍留镇，为赞前军参军。沈攸之事起，转度中直
兵，加宁朔将军、军主。太祖又遣使假度辅国将军、屯
骑校尉。攸之大众至夏口攻城，度亲力战，事宁，度功
居多。转后军将军，封东昌县子，东宫直阁将军。为人
朴涩，不闲民事。建元四年，除淮陵太守，寻除游击将
军。永明元年卒，年六十一，赠辅国将军、梁秦二州刺
史。子世荣，永明中为巴东王防阁。子响事世荣，避奔
雍州，世祖嘉之，以为始兴中兵参军。